החשש מאלימות במונדיאל עושה את שלו. יותר מ-1,200 אוהדים אנגלים שנאסרה עליהם הכניסה לאצטדיוני הכדורגל במדינה, נדרשו למסור את הדרכונים שלהם וזאת על מנת למנוע מהם להגיע לרוסיה ולקחת חלק באירועים אלימים.
שר המשטרה הבריטי, ניק הורד אמר שהצעד נועד כדי "להבטיח ש'בריונים' לא יהרסו את הטורניר לשאר האוהדים האמיתיים". הצפי הנוכחי מדבר על כך שיותר מ-10,000 אוהדים אנגלים צפויים להגיע לרוסיה, כדי לתמוך בנבחרת שלושת האריות.
באנגליה חוששים מאוד מהפוטנציאל הנפיץ הטמון בהגעת כמות גדולה של אוהדים לרוסיה. כזכור, היחסים בין שתי המדינות נמצאים בשפל חסר תקדים, שהגיע לשיאו בהרעלת המרגל הבריטי, סרגיי סקריפאל, בחודש מרץ האחרון. עקב המשבר אף איימו חוליגנים רוסים כי בכוונתם לאתר אוהדים אנגלים ולפגוע בהם.
נוסף על כך, שני מחנות האוהדים שיודעים כאלימים, כבר התנגשו בעבר, במהלך יורו 2016 שנערך בצרפת. שתי הנבחרות נפגשו בשלב הבתים למשחק שנערך בעיר מארסיי והסתיים ב-1:1. מיד בסיום המפגש, נכנסו אוהדים רוסים ליציע האנגלי והחלה תגרה גדולה שהמשיכה לקרבות רחוב ברחבי העיר. במהלך אותם אירועים נפצעו עשרות אנשים ומספר אוהדים אנגלים אף אושפזו במצב קשה.
מארק רוברטס, האחראי על הנושא מטעם משטרת בריטניה מסר: "המשטרה נפרסה באופן נרחב בכל רחבי המדינה, במטרה להחרים את הדרכונים של אותם אוהדים בעיתיים, המהווים קומץ מתוך כלל האוהדים".